Premierul Viorica Dăncilă discută, miercuri, la Bruxelles, cu socialiștii din Parlamentul European despre statul de drept, dar despre și referendumul pentru familia tradițională, au declarat pentru Mediafax surse din grupul S&D din PE.





Surse din grupul socialist din Parlamentul European citate au spus că printre temele de dezbatere care vor fi abordate la dezbaterea de la Bruxelles la care participă, miercuri, premierul Viorica Dăncilă se află „statul de drept” și „referendumul pentru familie”.





La dezbaterea care are loc în grupul S&D din PE participă și ministrul Justiției, Tudorel Toader. Potrivit agendei oficiale a ministrului, postată pe site-ul ministerului, Toader efectuează miercuri o „deplasare la Bruxelles unde se va alătura delegației guvernamentale”.





Dăncilă i-a transmis, marți, liderului grupului Partidului Popularilor Europeni, Manfred Weber, în contextul dezbaterii care va avea loc, la începutul lunii octombrie, în Parlamentul European, că Guvernul român are disponibilitatea pentru dialog cu reprezentanții instituțiilor europene. După întâlnirea cu Dăncilă, Weber și-a exprimat îngriorarea față de situația cu care se confruntă România.





De asemenea, prim-ministrul Viorica Dăncilă a discutat, marți, cu președintele grupului Alianței Progresiste a Socialiștilor și Democraților, Udo Bullmann, prezentându-i acestuia "situația reală" din România. Șeful Executivul a reafirmat atașamentul față de valorile europene, a informat Guvernul.





Premierul Viorica Dăncilă efectuează, marți și miercuri, o vizită de lucru la Bruxelles, unde are o serie de întrevederi cu lideri ai grupurilor politice din Parlamentul european, comunicatul de presă al Executivului nefăcând referire și la discuțiile despre protestele din 10 august.